•• Eestlased on eriline nõiarahvas. Sensitiivid, hiietargad, ennustajad - jah, tänapäeval nõiad enam luuaga ei lenda, nüüd nad ravivad vähki, alkoholismi ja liigset kehakaalu, võtavad maha needusi, vabastavad  energiavampiiridest ja kanaliseerivad hauataguseid hääli. Autoriteeti lisavad pseudoteaduslikud mõisted "kvantfüüsika", "alfatasand", "molekulaarne mälu", "mittemateriaalne energia" ja "negatiivsed võnkesagedused". Sisekujundust suunavad pendel ja nõiavits, kristallid kaitsevad kolesterooli eest, püramiidides ei lähe leib hallitama ja kosmiline energia tulvab meie tšakratesse. Üle kolme numbri troonib Õhtulehe esiküljel keegi pannkooginäoga ennustaja Elmar, Kanal 2 uudistemagasini ilmateatele järgnevad aga  horoskoobiuudised.